**Ngā Panoni Marautanga, Aromatawai Hoki**

He mea waiwai mārika kia tipu haere tonu tā tātou pūnaha mātauranga, kia arotahi tonu ki te tuku otinga ōrite, hiranga hoki mō ngā tamariki me ngā taiohi katoa o Aotearoa.

**Kia mōhio:** I te10 o Whiringa-ā-rangi 2021 i puta i te Kāwanatanga tētahi pānuitanga e pā ana ki te tautuhi anō i ngā rārangi wā mō ngā hōtaka marautanga ā-motu, aromatawai ā-motu hoki, hei whakahaere i te pānga mai o te KŌWHEORI-19. Ko ngā rārangi wā kei tēnei whārangi kei te whakahoungia i tēnei wā, ā, hei tōna wā ka whakaputahia anō.

Kei te kōkiritia tētahi hōtaka rima-tau hei whakahou i tā tatou Marautanga ā-Motu, e whai ana kia whiwhi ngā ākonga katoa i ngā akoranga whaikiko, akoranga hāngai hoki. Kei tā tatou Marautanga ā-Motu ko *The New Zealand Curriculum* me *Te Marautanga o Aotearoa*.

Hei whakahōnore ēnei panoni i ngā wā o mua me ā tatou utanga ki Te Tiriti o Waitangi.

Otirā, kei te kawea haeretia ngā panoni, kua whakatakotohia rānei, mō te ako kōhungahunga me NCEA.

Hei whai atu ēnei panoni i ngā whaitanga me ngā whakawhiti korero whānui me te rāngai mātauranga, ngā hapori me ngā ākonga puta noa i Aotearoa.

Kua whanakehia e mātou ētahi hoanga rārangi wā hei whakaatu i ngā tohu nui mō te mahi marautanga me te aromatawai kei te kawea puta noa i ngā kura kōhungahunga, kura tuatahi, tuarua hoki.

Koinei ngā mahi:

* Te tautoko i te whakaritenga i Te Whāriki (2017) – Rārangi wā (2021-2025)
* Te whakahou i te Mārautanga ā-Motu – Rārangi wā (2021-2025)
* Te whakahou i Te Marautanga o Aotearoa – Rārangi wā (2021-2025)
* Hōtaka Panoni NCEA – Rārangi wā (2021-2025)

Ko tā ngā hoanga nei he whakamārama i ngā e kawea ai ngā mahi. Heoi, ka waiho ēnei rārangi wā kia ngāwari te takoto me te urupare ki ngā whakahau me ngā whāinga tōmua tērā e ara ake i roto i te rāngai.

Mōhio tonu mātou me mātua whakarite i tētahi āhuatanga hei kawe i ngā panoni kia iti anō hoki ngā rarararu, ā, ka noho tēnei hei tino whāinga mā mātou. Mā Te Mahau (ko te Education Service Agency tōna ingoa o mua) tēnei mahi e ārahi, ki te whakaanga, ki te whakahoa hoki ki te rāngai hei tautoko i te tukunga i ngā panoni he i runga i tā te Kāwanatanga urupare kua whakaaetia ki te arotake motuhake o Ngā Kura o Āpōpō.

I pātaihia mātou ki te whakamārama:

1. I te whānuitanga o ngā panoni me te tautoko e wātea ana kia angitu ai.
2. I ngā huarahi hei whakaanga
3. He pēhea e hāngai ai te whakahounga i ngā marautanga ki ngā panoni NCEA
4. He pēhea e hāngai ai ngā panoni ki ngā mārautanga te mahi NCEA me te Whakahouanga o te Mātauranga Ahumahinga.

**Te Tautuhi Anō i Ngā Rārangi Wā: Ngā Pātai Auau**

1. He aha oti ngā kōrero kua puta, ā, he aha e whai take ana aua kōrero ki ngā kaiako?

E tautuhia anōtia ngā rārangi wā mō ngā hōtaka marautanga ā-motu, aromatawai ā-motu kia whai wāhi ai ngā ratonga kōhungahunga, ngā kura, ngā ākonga me ngā whānau ki ēnei kaupapa. Puta noa i 2021, i whakapau kaha tonu ngā ratonga kura kōhungahunga me ngā kura ki te kawe i a rātou anō i runga i ngā piki, ngā heke me ngā tauwhatinga mai o te KŌWHEORI-19, ka mutu, ko te hauora te mea nui.

Ka pā tēnei āhuatanga ki ngā panoni ki ngā tikanga hei whakamahi i te anga nui o *Te Whāriki*, te whakahouanga o *The New Zealand Curriculum*, Aotearoa New Zealand’s histories, Te Takanga o Te Wā me te Hōtaka Panoni i NCEA.  
  
Ko te whānuitanga o ngā mahi, kāore ia e panoni, ā, ka noho pērā tonu ngā whāinga. Heoi, mā te tautuhi anō i ēnei kaupapa e mātua whakarite ai kia whai wā, kia whai wāhi anō hoki te hunga kua uru ki ēnei panoni nui whakahirahira ki te marautanga me te aromatawai.

1. He aha te whai take ki ngā ratonga kura kōhungahunga me ngā kura, otirā te hunga kua uru ki ngā kaupapa whakamātauranga? Kei te ahatia ngā mahi whai koha mai a tēnā, a tēnā?

Ka rerekē te āhua o te pānga mai o tēnei tautuhinga anō ki tēnā kaupapa, ki tēnā kaupapa mahi, i te mutunga iho, ko te hiahia ia hei āwhina ēnei i te whakahaerenga o ngā mahi.

Ka riro mā ngā tīma o te Tāhuhu e whakapā atu ki te hunga kua uru ki ēnei kaupapa ki te whakawhiti kōrero mō ngā taipitopito, ki te tautoko hoki.

Ka noho pērā tonu te whānuitanga o ngā mahi, he mea tino whaihua ngā mahi whai koha mai kua mau kē, ā, ka pupuri tonu kia whakamahia tonutia.

1. **He aha te pānga o te tautuhinga anō o ngā rārangi wā ki ngā ākonga?**

Ka rerekē te āhua o ngā pānga ki ngā ākonga i runga i te āhua o te kaupapa mahi:

* *Te Whāriki* – Te whakawhānui atu i ngā ritenga ā-ture mō te whakamahi i *Te Whāriki* – Kei te whakamahi kē ngā ratonga kōhungahunga i *Te Whāriki* nā reira kōrero he pānga ki ngā ākonga. Heoi, ka rerekē te wā hei whakawhiti kōrero mō whakaputanga o te anga nui o *Te Whāriki* i te Kāhiti. Ka hiki atu te wā i te hiku o 2021 ki te tau 2022, me te hiki atu i te wā hei whakatinana i te anga i 2022 ki 2023.
* *Te whakahouanga o The New Zealand Curriculum* – Ka noho pērā tonu te rārangi wā mō ēnei panoni nā reira kāore he pānga ōna ki ngā ākonga.
* Aotearoa New Zealand’s histories, Te Takanga o Te Wā – Kua panoni te rārangi wā kia roa atu. Ko te hiahia ka tīmata ngā kura ki te whakamahi i ngā kōrero hou ā te tau 2023, ehara i te tau 2022 e ai ki te rārangi wā o nāianei. Ka whakaputahia ngā kōrero whakamutunga i ngā marama mātāmua o 2022. Mā reira e āhei ai ngā kura ki te whakamahi i ngā kōrero i mua ma i 2023 ina ka pērā te hiahia.
* Hōtaka Panoni o NCEA:

Mā te whakarerekē i te Hōtaka Panoni NCEA:

* + Ka whakamātauria te Arotake o ngā Paerewa Paetae NZC (RAS) Taumata 2 ngā aromatawai me ngā paerewa ā te tau 2024. Ko ngā ākonga kura tuarua NZC Taumata 1 e whai wāhi ana ki ngā whakamātauranga-iti o 2022 ka hoki ki ngā aromatawai me ngā paerewa NCEA Taumata 2 o nāianei ā te tau 2023.
  + Ka haere ngā whakamātauranga-iti Te Reo Māori NZC me Te Marautanga o Aotearoa (TMoA) wāhanga ako mō ngā tau e toru. Ka tīpakohia ētahi kura kia uru ki tēnei kaupapa whakamātau i ngā paerewa hou mō te toru tau, ā, e kore ā rātou ākonga o aua kura e hoki ki ō nāianei paerewa paetae.

Kia maumahara tonu, kāore e rerekē te whānuitanga o ngā mahi, me te aha ka whai painga tonu ā tātou ākonga puta noa i ngā wāhi marautanga, wāhi aromatawai hoki.

1. **He aha ngā tino panoni mō ia hōtaka?**

**Ngā tino panoni mō te whakamahi i *Te Whāriki***

* Mahi 4.1 o He taonga te tamaiti (te Mahere Mahi Ako Kohungahunga) kia Kāhititia te anga marautanga, *Te Whāriki*, hei tautoko i te aronga mai ki ngā mātapono, ngā whenu me ngā whāinga ina hoahoatia ana te marau o te kura kōhungahunga.
* I whakaritea kētia ngā whakawhiti kōrero mō te kāhitinga o te anga nui o *Te Whāriki* mō 2021, i runga a te whakaaro, atu i te tau 2022 ka whakamahia te anga nui i roto i ngā ratonga kōhungahunga i runga i te whakahau a te ture.

Ka rerekē ngā whakaritenga mō ēnei hui whakawhiti kōrero kia tū kē ā te tau 2022, ā, ko te wā i whakaarohia hei wā whakamahi ka hikina atu ki te tau 2023.

**Ngā tino panoni mō te whakahouanga o *The New Zealand Curriculum***

Ka āwhina tēnei tautuhinga anōtanga i ngā kura me ngā kaiako ki te āta whakarite i ā rātou mahi katoa, kia whai wā hoki e tā ai te manawa, me te tuku wā hoki ki a rātou kia whai wāhi mai ina takatū ana rātou ki te whakamahi i te marautanga hou atu i te tau tau 2026.

* Te whakamātau i te tirohanga roa mō te rangatahi me ngā kōrero hukihuki mō te wāhanga ako o Social Sciences ka tū ā te wāhanga 1, 2022.
* Te whakahouanga o ngā wāhanga ako Reo Pākehā me te Pāngarau & Tauanga ka tū ā te tau 2022, hei tautoko i ngā rautaki pāngarau, rautaki reo matatini hoki.
* Te whakahouanga o te wāhanga ako Pūtaiao ka hikina atu i 2022 ki 2023, ā, ka whakahoutia hoki ngā wāhanga ako o Ngā Toi me Hangarau ā te tau 2023.
* Te whakahouanga o ngā wāhanga ako mō Ngā Reo me Hauora ka hikina atu i 2023 ki 2024.
* Ko ngā panoni mō ētahi atu wāhanga o te NZC, ā, ko ngā mahi hei whakahou i a ia hei maruatanga ‘tikanga rua me te tuwhera ki te katoa’ ka haere ā te tau 2022, ehara i te mea ka hora atu ki te mutunga o te tau 2023. Ka whāiti mai holi ko te Tirohanga Roa Hou mō te Rangatahi.
* Kua whakahāngaitia ngā mahi whakawhanake i te Pūkete Ako ki ērā o te whakahouanga o te marautanga, ā, ko te tuatahi o ngā whakaputanga hei te tau 2024.

**Te whakahouanga o *Te Marautanga o Aotearoa* (TMoA)**

* Kāore he panoni ki te mahi whakahou i *Te Marautanga o Aotearoa* i te mea ka hāngai ngā mahi whakahou i ngā wāhanga ako ki te tukanga hoahoa mō te anga ariā o Te Tamaiti Hei Raukura.

**Ngā tino panoni ki Aotearoa New Zealand’s histories (ANZH) me Te Takanga o Te Wā (TToTW)**

* Ka hikina atu te rārangi wā mō te whakaputanga o ngā kōrero marautanga o ANZH me TToTW ki ngā marama mātāmua o 2022. Ko te hiahia kia whakamahia ngā kōrero hou e ngā kura atu i te tau 2023, ehara i te tau 2022.
* Nō reira ka āhei ngā kura ki te whakamahi i ngā kōrero hou i mua i te tau 2023, mēnā e rite ana rātou kia pērā.
* Hei te tau 2022 ka tautokohia ngā kura kia whai wāhi ki ngā rauemi e hiahiatia ana ki te whakaako i ngā kōrero hou, atu i te tau 2023.
* Nā ēnei panonitanga e taea ai e ngā kura te whakamahi i ngā kōrero ANZH hou i roto i te wāhanga ako Social Sciences mō te NZC.

**Ngā tino panoni mō Hōtaka Panoni NCEA**

E mātua whakarite kia hāngai te hōtaka pānoni NCEA me te āheinga o te rāngai, ka rerekē te huarahi whakamātau NCEA. Heoi, he mea tino whai take kia whakamātau, kia whakaniko hoki te rāngai i ngā kaupapa hou Taumata 1 ā te tau 2022

* Ko ngā whakamātauranga NZC me TMoA i maheretia mō 2022 ka whakakapia ki ngā whakamātauranga-iti Taumata 1, he tokoiti hoki ngā kura e whai wāhi ana.
* Ngā whakamātauranga (nui) mō NZC Taumata 1 ka tū ā te tau 2023, kaua i te tau 2022, ā, ka tūturu te whakamahi hei te tau 2024. Ka tū ngā whakamātauranga Taumata 2 ā te tau 2024, ā, hei te tau 2025 ka tūturu te whakamahi. Ka tū ngā whakamātauranga Taumata 3 ā te tau 2025, ā, hei te tau 2026 ka tūturu te whakamahi.

Ka tū ngā whakamātauranga-iti TMoA mō ngā kaupapa ako Taumata 2 ā te tau 2023, me ngā kaupapa ako Taumata 3 ā te tau 2024.

* Ka tū tonu ngā whakamātauranga Te Reo Matatini me te Pāngarau ā te tau 2022. Kei te āhua o te rāngai te tikanga mēnā kia whakamahia ngā akoranga takirua ā te tau 2023, ā, hei waenganui tau o 2022 ka whakatau ai kia whakamahi, kia hiki atu ki tētahi wā kē.
* Ka noho pērā tonu te hōtaka Te Ao Haka, ā, ka tīmata ngā whakamātauranga ā te tau 2022.

**Ngā panoni me te tautoko**

E whakaatu ana ngā rārarangi wā i ngā mahi e kawea ana tae rā ano ki 2025. E whakaatu ana hoki kāore ngā panoni katoa e kawea i te wā kotahi, engari i runga i te huringa o te wā me te rāngai.

I te roanga atu o ngā mahi māherehere me te whakarite i ngā panoni nei ka whai huarahi ki te whakarerekē i tētahi wāhanga, i te raupapatanga rānei mēnā koinā te hiahia.

Otirā, i te wā e haere ana tēnei mahi, kei te whakatūria Te Poutāhū i roto i te Te Mahau.

1. **Ngā huarahi hei whakaanga**

Ko ngā hōtaka mahi kei ēnei rārangi wā e hoahoatia ana i runga i ngā whakawhiti kōrero me te rāngai, ā, ka haere tonu taua tukanga mahitahi me te whakahoatanga. Kua whakaputa mātou i tētahi hoanga hei whakaatu i ngā rōpū mahi ā-rangai kua whakatūhia, kua whakaritea ki te mahi me mātou.

1. **He pēhea e hāngai ai te whakahounga marautanga ki ngā panoni NCEA**

E hāngai pai ana te whakahounga i te Marautanga ā-Motu me te tuku i ngā panoni NCEA. Kei te mahitahi mātou me te rāngai kura tuarua me ngā hapori i runga i ngā panoni marautanga, panoni NCEA hoki.

Hei tūāpapa te Marautanga ā-Motu ki ngā akoranga katoa. Ko tā te whakahounga marautanga he whai ki te whakahou, ki te whakamārama i ngā whakaaro nui me ngā akoranga ka hiahiatia i roto i ia wāhanga ako mai i Tau 1 ki Tau 13.

Ka aro hoki te whakahounga marautanga ki tā ngā ākonga tuakana kei ngā kura tuarua:

* he whakaanga rātou ki ngā akoranga whāiti ake e hāngai ana ki ngā kaupapa ako,
* he whai wāhi ki te ako ahumahinga me ngā aromatawai, ā,
* kua tīmata hoki rātou i ngā aromatawai ā-motu tino whai take me te whai haere i ngā tohu mātauranga.

Ka tautoko te *New Zealand Curriculum* kua whakahoutia i te ākonga i runga i tāna ara ki ngā tau kura tuarua, ki tua atu hoki mā te whakarite hononga pai i waenganui i ngā wāhanga ako marautanga i roto i ngā tau mātāmua me te ako whāiti ā-kaupapa ako i ngā tau mātāmuri. Mā konei e hangā ai tētahi akoranga rere noa mō te ākonga hei whakatakoto i te tūāpapa e angitu ai ia i roto i te mātauranga me ngā tohu mātauranga ā-motu.

E haere ngātahi ana te Whakahounga Marautanga ā-Motu me te Hōtaka Panoni NCEA, ā, e whakauruuru haeretia ana ngā panoni i roto i ngā tau e whā ki te rima kei te heke mai. Arā anō ētahi panoni mātuatua kua whakaritea kētia, heoi, e mōhio tonu mātou ki te roa o te wā e tutuki ai ngā panoni whai tikanga. I tēnei wā, ka mātua whakarite mātou kia whai ngā ākonga katoa he aromatawai tōkeke e hāngai ki ā rātou akoranga, ā, mohoa noa nei.

I 2020, i mua i ngā whakatau mō te Whakahounga i te Marautanga ā-Motu, ka kōmihana te Tāhuhu i ngā mātanga ki te waihanga i ētahi ‘whakaaro nui’ marautanga hei tauira me ētahi tauākī whāinga. He mea whakawhanake ēnei hei ārahi i te whanaketanga o ngā paerewa paetae hou mō NCEA, me te tuku kōrero taipitopito kaha ake i ērā kei roto i ngā tauākī me ngā wāhanga ako o tēnei wā o te o tēnei wā te *New Zealand Curriculum.* Nā ēnei tauira i tuku:

* He taonga whakaaro mō ngā paerewa kei te uiuitia tūmatanuitia i tēnei wā; me
* Te taunakitanga e whakahoutia ai ia wāhanga ako, me ngā tikanga e tautuhia ai, e whakaahuangia ai te ako whaitake mō ia kaupapa ako e ahu mai ana i taua wāhanga ako.

Puta noa i te marautannga me NCEA, e mahi ana mātou kia wātea mai ngā tuhinga hou hei te mutunga o 2023, me te whakaputa whakahoutanga i ia tau o mua mai (kei te rārangi wā e whai ake nei he taipitopito kōrero mō te whakahaere i tēnei mahi). Ka haere tonu ētahi whakamātauranga me ngā mahi whakanikoniko ā muri atu i tēnei wā. Tērā e hiahiatia ētahi panoni atu anō i roto i te huringa o te wā ki ngā paerewa aromatawai hou i roto i ngā kaupapa ako NCEA hei whakakaha i te hāngaitanga ki te marautanga ā-motu, hei whakaata hoki i te tipu haere o ngā mahi akoako. Ka mahia ēnei i roto i te huringa o te wā, hei wāhanga anō o te arotake me te whakatikatika haere i te tohu.

1. **He pēhea e hāngai ai ngā panoni ki ngā mārautanga te mahi NCEA me te Whakahouanga o te Mātauranga Ahumahinga.**

Kei te waihanga te [Reform of Vocational Education (RoVE](https://www.tec.govt.nz/rove/reform-of-vocational-education/)) i tētahi pūnaha mātauranga ahumahinga kaha e tika ana mō te mahi mō āpōpō.  He mea whaitake tonu ngā kura ki te āpōpō o te mātauranga ahumahinga, me te tuku huarahi mā ngā ākonga me te tautoko i a rātou ki te whai i tā rātou ara ako ki ō rātou whāinga.

E mahi ngātahi ana Te Tāhuhu o te Mātauranga, Te Mana Tohu Mātauranga o Aotearoa (NZQA), me te Amorangi Mātauranga Matua (TEC) kia mātua tautoko ai i te Whakahounga i te Mātauranga Ahumahinga (RoVE) i ngā kura, me ngā whakahaere mātauranga matua kia pai ake te hono, tētahi ki tētahi, ki te ao mahi anō hoki. E mahi ana hoki mātou kia hāngai te whakarite i ngā panoni RoVE ki ngā panoni NCEA me te Marautanga ā-Motu.

I tēnei wā e arotahi ana te RoVE ki te whakatū i ngā hinonga me ngā pūnaha hou hei whakarite paerewa, hei tuku mātauranga ahumahinga i ngā wā e haere aka ana, ka whāiti mai ko ngā Kaunihera Whanake Ohumahi, me Te Pūkenga. Ka haere tonu tēnei mahi tae atu ki te mutunga o 2022, i te wā e whakamahere ana ngā hinonga hou i ā rātou whāinga tōmua, ngā mahere mahi, me ngā whakaakoranga. Mō nāianei, ko tā mātou tino whāinga he mātua whakarite kia kaua ngā kura me ngā ākonga ngā e whakararua.

Mō ngā kura he māmā noa iho tā mātou kupu i konei – kia kaha tonu te kimi huarahi e tipu ai, e whānui atu ai ngā kōwhiringa mātauranga ahumahinga mōu. Ka wātea mai tonu ngā paerewa kei te whakamahia e koutou. Ka pupuri tonutia ngā Ara Ahumahinga. Ka mau tonu ō koutou whakahoatanga, ka whai tautoko rānei koutou ki te kimi hoa hou me ētahi whakahaere kē i te wā e haere tonu ana ngā whakawhitinga.

Atu i te tau 2022, ka mahitahi te Tāhuhu me ngā whakahaere hou ki te āwhina i a rātou ki te whakapakari i te ngā kōwhiringa ahumahinga ka wātea ki tō kura. I roto i te huringa o te wā ka wātea mai ētahi paerewa, hua, ratonga hou hoki hei whakawhānui i ngā huarahi e wātea ana ki ā koutou ākonga. Ka whāiti mai ko te whakaurunga o ngā panoni ki ngā Ara Ahumahinga me te whakatinanatanga o te Tohu Whakauru Ahumahinga, atu i 2023 – e ai ki ngā whakatau a te Minita hei te mutunga o te tau nei.